Litostroton

Litostroton on seinäjokelainen kristillinen rock-yhtye. Yhtye perustettiin vuonna 1981. Se esiintyi lähes alkuperäisessä kokoonpanossa viimeksi Orjalaiva-tapahtuman nostalgiakonsertissa 5. lokakuuta 2007 Nurmossa. Litostroton on ns. autotalligospelin edelläkävijä ja sen jalanjäljissä alkoi syntyä enemmänkin nuorten soittajien perustamia gospel-yhtyeitä. Siihen asti suomalainen gospel oli kuitenkin ollut enemmän ammattilaisten tai puoliammattilaisten aikuisten soittamaa poppia. 

Musiikilliset puutteet korvattiin alussa kovalla yrityksellä ja innolla. Mukana oli ehkä annos punk-henkeäkin, minkä jälkimainingeissa vielä elettiin. Myöhemmin soittotaitokin kehittyi, ja yhtye keikkaili aika ahkerasti läntisessä Suomessa. Yhtye on julkaissut Litostroton-albumin c-kasetti-muodossa. Lisäksi vuonna 2008 on ilmestynyt Litostroton live in Nurmo -DVD. Litostrotonin jäljiltä on nyt myös löytynyt toinenkin, neljä kappaletta sisältävä nauhoite.

Litostrotonin tekstit ja musiikki on pääasiassa J. Jyrän käsialaa, joskin yhtyeen myöhempinä aktiiviaikoina myös muut yhtyeen jäsenet osallistuivat musiikin tekoon. Sovituksista vastasi yhtye. Litostroton toimi myös jonkinlaisena innostajana musiikin harrastukseen, ja monet siinä soittaneista soittaa nykyään ammatikseen, osa edelleen harrastuspohjalta. Nykyään yhtyeen jäsenet ovat levittäytyneet ympäri maata ja maailmaa, eikä yhtyeen toiminta ole kovin aktiivista.

Historia

Litostroton syntyi niin, että Jyrä tarvitsi yhtyeen ja nuorisotalolta sitten löytyi rytmiryhmä, Jari Parkkinen rumpaliksi ja Timo Virta toista rytmisoitinta, eli bassoa soittamaan. Tämä kokoonpano jäi sitten elämään. Parkkinen taisi olla porukasta ainut, joka osasi oikeasti soittaa ihan mitä vaan. Virta oli joskus käynyt pianotunneilla, mutta sitten kun oli hankkinut basson, oli ruvennut keikkaa pukkaamaan sen verran paljon, ettei enää joutanut soittamaan opetella. Jyrällä oli jo silloin lahjoja sävellys- ja sanoituspuolella. Ehkä mukana oli myös hiukan punk-henkeä, jonka loppumainingeissa vielä oltiin. Alkuaikojen sovituksissa kuului paljolti Parkkisen "ammattitaito" ja Virran mieltymys rytmimusiikkiin, missä basso on 4-kielinen rytmisoitin, eikä mikään "pyykkitelines" (kieliä >4), mistä sitä oikiaa paikkaa ei taharo löytää millään". Elettiin vuotta 1981.

Yhtyeen nimi löytyi arkistojen syövereistä, sillä sitä oli jo aikaisempi seurakunnan yhtye joskus 1970-luvulla käyttänyt. Tosin tuolloin se oli vielä muodossa Lithostroton, jossa soittivat Harri Ahonen (huilu), Matti Mannila (basso), Jukka Salo (rummut), Reijo Takamaa (kitara) ja Seppo Tiainen (kitara). Tämä yhtye oli toiminnassa 1973–1975. Siitä sitten pudotettiin h-kirjain pois. Nimi oli sen verran hyvä, ettei muita vaihtoehtoja paljon mietitty. Joskus taidettiin huvin vuoksi väläytellä sellaisia ehdotuksia kun "Usko Boys" ja "Teltta Rythm Boys".

Treenikämppänä toimi Pappilan ulkorakennus jossa aikaa vietettiin muutenkin. Seurakunta oli hankkinut hyvät soittovehkeet joilla kelpasi harjoitella. Yhtyeellä riitti keikkaa melko paljon, ja varmasti moni yhtye olisi nykyäänkin kateellinen keikkojen määrästä. Monen mieleen on jääneet varmaan Honkiniemen rippileirikeikat ja muun muassa Kurikassa yhtye nautti suosiota. 

1980-luvun puoliväliin mennessä yhtyeestä oli kasvanut viisihenkinen "rautakitaralankayhtye", kun Rintalan "veljekset" (oikeasti serkukset) Hessu ja Pietu olivat tulleet vahvistamaan soundia. Silloin tällöin kokoonpanossa oli mukana myös kosketinsoittimia. Virran astuttua armeijan harmaisiin Leppälän Hannu otti vastuun basso-osastolla. Yhtyeen soittotaito oli kehittynyt huomattavasti. Vanhoista kappaleista pystyttiin tekemään uusia sovituksia, jotka joskus yllättivät itse tekijätkin. Muutkin yhtyeen jäsenet alkoivat osallistua kappaleiden tekoon, keikkojen avauskappaleena tuli tutuksi instrumentaalikappale, josta käytettiin bändin kesken nimeä "Diu Diu". Biisi oli Parkkisen käsialaa sovitusta myöten. 

Litostroton julkaisi yhden äänitteen kasetilla. Sittemmin bändin toiminta alkoi hiljalleen hiipua armeija-, opiskelu- ja muiden kiireiden takia. Yhtye keikkaili vielä jonkin verran vaihtelevilla kokoonpanoilla, mutta vähitellen alkoi "horroskausi".  

Vuoden 2007 syksyllä Litostroton oli kutsuttu Orjalaiva-tapahtuman nostalgiakonserttiin esiintymään. Lavalla nähtiin Litostrotonin lisäksi Aikaa, Lithostroton, Jaakko Mäkinen sekä Jouko Mäki-Lohiluoma. Litostroton oli paikalla lähes alkuperäisessä kokoonpanossaan ja veti vakuuttavan setin biisejä bändin taipaleelta. Sekä yleisölle ja soittajille jäi mitä parhain fiilis ja ainakin muutama kuulija toivoi, että yhtye voisi vähän kiristää keikkatahtia.

Kokoonpanot

Alkuperäiskokoonpano:
 Jukka-Pekka "Jyrä" Jyrä – (kitara, laulu, sanat ja sävellykset)
 Jari "Hyde" Parkkinen – (rummut ja muut soittimet, sävellykset ja sovitukset)
 Timo "Virta" Virta – (basso, auton ajaminen ja vitsit)

"BIG BAND":
(Tällä kokoonpanolla Litostroton keikkaili eniten ja teki yhtyeen ainoaksi jääneen äänitteen)
 Jukka-Pekka "Jyrä" Jyrä – (kitara, laulu, sanat ja sävellykset)
 Jari "Hyde" Parkkinen – (rummut ja muut soittimet, sävellykset ja sovitukset)
 Timo "Virta" Virta – (basso, auton ajaminen ja vitsit)
 Pekka "Pietu" Rintala – (lead guitar)
 Heikki "Hessu" Rintala – (kitara ja laulu)

MUITA YHTYEESSÄ SOITTANEITA:
 Hannu Leppälä – (basso)
 Heikki "Hessu" Pohto – (koskettimet)
 Mika Klemetsö – (koskettimet)
 Timppa Tolonen – (basso)
 Vesa Saarikoski – (rummut)
 Harri Ala-Kojola – (rummut)
 Petri Välimäki – (basso)

LITOSTROTON 2007:
(Tällä kokoonpanolla Litostroton esiintyi Orjalaiva-tapahtuman nostalgiakonsertissa)
 Jukka-Pekka "Jyrä" Jyrä – (kitara, laulu)
 Hannu Leppälä – (basso)
 Jari "Hyde" Parkkinen – (rummut)
 Timo "Virta" Virta – (kitara)
 Heikki "Hessu" Rintala – (kitara ja laulu)

Julkaisut
Litostroton (1984)
Litostroton live in Nurmo DVD (2008)

Lähteet ja viitteet
 Soittajien haastattelut
 Litostroton yhtyeen leikekirja
 Ilkka-lehden ja Etelä-Pohjanmaa-lehden arkistot
 Sanomalehti Pohjalaisen arkistot
 Seinäjoen seurakunnan nuorisotoimen arkistot

Aiheesta muualla
 Litostronin kotisivut 
 J.Jyrän kotisivut
 Tres Molos Recordsin kotisivut
 Litostroton-video YouTubessa

Luokka:Suomalaiset rockyhtyeet
Luokka:Suomalaiset kristilliset yhtyeet